НАРЕДБА № 4 от 20.05.2005 г.
за реда за възстановяване на 30 на сто от внесените осигурителни вноски от работодатели и специализираните предприятия, трудово-лечебни бази и кооперациите на хората с увреждания, членуващи в национално представителните организации на хора с увреждания и в национално представителните организации за хората с увреждания

Издадена от министъра на труда и социалната политика, обн., ДВ, бр. 46 от 3.06.2005 г.


Раздел I


Общи положения


Чл. 1.  (1) С тази наредба се определя редът за възстановяване на 30 на сто от внесените осигурителни вноски от работодатели и специализирани предприятия, трудово-лечебни бази и кооперациите на хората с увреждания, членуващи в национално представителните организации на хора с увреждания и в национално представителните организации за хората с увреждания, за държавно обществено осигуряване, задължително здравно осигуряване и допълнително задължително пенсионно осигуряване.


(2) На работодателите се възстановяват осигурителните вноски по ал. 1 само за наетите и работещи в тях по трудово правоотношение хора с увреждания.


(3) На специализираните предприятия, трудово-лечебни бази и кооперациите на хората с увреждания, членуващи в национално представителните организации на хора с увреждания и в национално представителните организации за хората с увреждания, се възстановяват осигурителните вноски по ал. 1 за работещите в тях по трудово правоотношение лица.


Раздел II


Ред за осигуряване на средствата на работодатели и на специализирани

     предприятия и кооперации на хората с увреждания


Чл. 2.  (1) Всеки работодател, който има право на преференцията по чл. 26, т. 1 от Закона за интеграция на хората с увреждания, е длъжен да представя всяко тримесечие в Агенцията за хората с увреждания следните документи:


1.  поименна справка на работещите хора с увреждания;


2.  документ, заверен от териториалните поделения на Националния осигурителен институт, удостоверяващ размера на внесените за негова сметка осигурителни вноски за държавно обществено осигуряване, задължително здравно осигуряване и допълнително задължително пенсионно осигуряване за наетите хора с увреждания.


(2) Документите по ал. 1 се представят в Агенцията за хората с увреждания в срок три месеца след изтичане на съответното тримесечие.


Чл. 3.  (1) Всички специализирани предприятия, трудово-лечебни бази и кооперации на хората с увреждания, членуващи в национално представителните организации на хората с увреждания и в национално представителните организации за хората с увреждания, ползващи преференцията по чл. 40, ал. 1 от Закона за интеграция на хората с увреждания, са длъжни да представят всяко тримесечие в Агенцията за хората с увреждания следните документи:


1.  поименна справка на работещите по трудово правоотношение;


2.  документ, заверен от териториалните поделения на Националния осигурителен институт, удостоверяващ размера на внесените за негова сметка осигурителни вноски за държавно обществено осигуряване, задължително здравно осигуряване и допълнително задължително пенсионно осигуряване за работещите по трудово правоотношение.


(2) Документите по ал. 1 се представят в Агенцията за хората с увреждания в срок три месеца след изтичане на съответното тримесечие.


Чл. 4.  (1) Агенцията за хората с увреждания изготвя обобщена справка за финансовите средства, които са необходими за обезпечаване на преференциите по чл. 26, т. 1 и чл. 40, ал. 1 от Закона за интеграция на хората с увреждания.

      (2) В седемдневен срок от изготвяне на справката по ал. 1 Агенцията за хората с увреждания превежда съответните дължими суми на работодателите и на специализираните предприятия и кооперации на хората с увреждания.


Чл. 5.  Средствата, които се възстановяват на работодатели по чл. 26, т. 1 и на специализирани предприятия и кооперации на хора с увреждания по чл. 40, ал. 2 от Закона за интеграция на хората с увреждания и които се използват за инвестиции, следва да се разходват при спазване на условията и реда на чл. 1, ал. 6 от Закона за държавните помощи.


ЗАКЛЮЧИТЕЛНА РАЗПОРЕДБА


Параграф единствен.  Наредбата се издава на основание чл. 18, ал. 2 от Правилника за прилагане на Закона за интеграция на хората с увреждания, приет с Постановление № 343 на Министерския съвет от 2004 г. (обн., ДВ, бр. 115 от 2004 г.; изм. и доп., бр. 31 от 2005 г.).

